
MÅNEDENS  BUDSKAB  fra  Århus  Stav 


At  være  positiv . . . 


Min  hustru  og  jeg  havde  for  nylig  lejlighed 
til  at  deltage  i  et  kursus,  hvor  nogle  af 
hovedemnerne  var:  »Hvordan  man  med 
lethed  undgår  bekymringer  og  stress«,  eller 
»Opnå  energi  og  veloplagthed  ved  psyko- 
programmering«  og  »Lær  koncentrations- 
evnen« og  sidst,  men  ikke  mindst  »Over- 
vind tidspresset  -  De  kan  få  tid  til  alting«. 

Vi  havde  et  godt  udbytte  af  dette  kursus 
og  følte  os  klar  til  at  tage  fat  på  alle  livets 
problemer  straks  efter,  vi  kom  hjem  igen. 

En  stor  del  af  de  ting,  der  blev  behandlet 
på  dette  kursus,  var  som  taget  ud  af 
evangeliet  -  men  serveret  på  en  anden  måde 
end  vi  var  vant  til  i  kirken. 

Ofte  lader  vi  vort  sind  fylde  med  bekym- 
ringer -  ja,  ofte  er  vi  selv  på  jagt  efter  at 
fylde  vore  tanker  med  det,  der  virker 
negativt  på  os. 

Vi  fylder  os  måske  med  bekymringer  ved 
at  læse  om  al  den  elendighed,  der  findes  i 
dag.  Aviser,  radio-  og  TV  programmer  er 
fyldt  med  dette,  som  programmerer  vore 
tanker  og  vort  sind  med  bekymringer  og 
negative  ting. 

Vi  lærte  på  dette  kursus  at  kaste  alle  disse 
ting  bort,  som  kunne  programmere  vore 
tanker  og  sind  negativt  eller  give  os 
bekymringer. 


Spild  ikke  tiden  på  det  negative  -  men 
prøv  i  stedet  at  programmere  dig  selv  med 
det  positive  -  det  der  kan  opbygge  og  glæde 
dig. 

Hvordan  gør  vi  det? 

Først  må  vi  gøre  alt,  hvad  vi  kan  for  at 
programmere  vore  tanker  positivt  gennem 
evangeliet,  gennem  god  litteratur  og  ved  at 
være  i  kontakt  med  de  mennesker,  som 
underbygger  det  positive.  Vi  bliver  positive 
ved  at  være  imødekommende.  Give  os  tid 
til  at  lytte  til,  hvad  vore  medmennesker  har 
at  fortælle  os,  før  vi  farer  frem  efter  vor 
egen  dømmekraft  og  egoistiske  ønsker. 

Vi  bliver  positive  ved  at  give  af  os  selv  og 
ved  at  gøre  livet  lidt  bedre  og  lidt  lykke- 
ligere for  vore  medmennesker.  Vi  bliver 
positive  ved  at  tale  godt  om  det  samfund,  vi 
lever  i,  og  om  hvor  velsignede  vi  er  ved  at 
leve  i  et  land,  som  giver  os  mulighed  for  at 
tilbede  Gud  i  harmoni  med  vor  over- 
bevisning. 

Vi  har  mange  velsignelser  i  vort  hjem, 
som  vi  kan  fryde  os  over,  og  som  vi  kan 
trække  frem,  når  vi  vil  programmere  os 
med  det  positive. 

Som  en  mand  tænker,  således  er  han. 
Tænker  du  positivt,  reagerer  du  også 
positivt,  og  du  vil  opdage,  at  der  ikke  bliver 

plads  for  det,  der  kan  nedbryde  og  be- 
kymre. 

Jeg  lærte  at  programmere  mig  selv  med 
alt,  hvad  der  er  godt,  og  jeg  glæder  mig 
over,  at  evangeliet  er  en  fortsat  kilde  til  at 
kunne  gøre  dette  efter  min  egen  vilje.  Vi  vil 


MÅNEDENS  BUDSKAB 
fra  København  Stav 


I  mit  sind  kan  jeg  nogle  gange  se  præsident 
Spencer  W.  Kimball  ligge  på  sine  knæ  i  bøn 
til  vores  Himmelske  Fader,  og  jeg  kan 
ligeledes  i  tankerne  høre  nogle  af  hans  ord: 
»Fader,  ved  områdekonferencen  i  Køben- 
havn, Danmark,  i  1976,  lod  du  mig  love  de 
hellige  i  Danmark,  Norge  og  Sverige,  at  de  i 
disse  lande  ville  få  mange  stave,  samt  at  der 
også  ville  blive  bygget  et  tempel.  Der  er  riu 
gået  4  år  siden  da,  og  kun  i  langsom  takt  er 
antallet  af  stave  nu  kommet  op  på  46,  men 
et  tempel  er  der  endnu  ikke  kommet  til  at 
betjene  de  hellige.  Hvorfor  Herre,  lod  du 
mig  love  de  hellige  disse  ting,  hvis  det  ikke 
var  din  hensigt,  at  det  skulle  ske  foreløbig?« 

I  filmen  »Himlens  sluser«  ser  vi  også  ved 
en  lejlighed  præsident  Lorenzo  Snow  på 
sine  knæ  i  bøn  til  Herren,  og  hører  ham 
udtale  disse  ord:  Hvorfor,  Herre,  lod  du 
mig  love  de  hellige  i  St.  George,  at  de  skulle 
få  regn,  hvis  det  ikke  var  din  hensigt,  at  de 
skulle  have  regn?« 

Kan  I  huske,  hvorfor  præsident  Snow 


ad  denne  vej  kunne  gøre  livet  lysere  og 
lykkeligere  for  os  selv  og  andre. 

K.  O.  Ilskov 
Første  rådgiver 


udtalte  disse  ord?  Lad  mig  kort  fortælle 
det.  Herren  havde  inspireret  præsidenten 
til  at  tage  til  St.  George,  men  havde  ikke 
fortalt  ham  hvorfor.  Og  først  da  præsident 
Snow  talte  til  de  forsamlede,  åbenbarede 
Herren  hensigten  med  rejsen  for  ham, 
hvorefter  han  kunne  fortælle  de  hellige, 
hvad  de  skulle  gøre,  og  hvorfor  Herren 
ikke  var  tilfreds.  De  blev  her  pålagt  at  være 
lydige  mod  et  af  Herrens  bud,  i  dette 
tilfælde  tiendeloven.  Videre  ser  vi  i  filmen, 
hvorledes  de  hellige  straks  adlød  denne  lov, 
og  bragte  en  tiendedel  til  biskoppen,  og 
ikke  kun  en  tiendedel,  men  den  bedste 
tiendedel  af,  hvad  de  havde.  På  dette 
grundlag  kunne  præsident  Snow  i  retfær- 
dighed gå  til  Herren  og  stille  Ham  det 
spørgsmål,  som  han  gjorde. 

Kan  præsident  Kimball  på  samme  måde 
i  retfærdighed  gå  til  Herren?  Har  vi  gjort 
alt,  hvad  vi  kan,  for  at  profetens  ord  skal  gå 
i  opfyldelse,  eller  venter  vi  på,  at  Herren 
selv  opfylder  dem  på  sin  egen  måde? 

Præsident  Kimball  har  ved  flere  lejlig- 
heder givet  følgende  enkle  fremgangsmåde 
til  at  være  lydig  mod  den  befaling  at  give 
evangeliet  til  andre:  »Fader,  tag  du  ledel- 
sen. Udvælg  med  bøn  i  hjertet  en  familie 
eller  to  blandt  alle  jeres  slægtninge  eller 
venner,  som  I  så  vil  præsentere  for  kirken. 
Og  kontakt  dem  så.  Måske  kan  I  planlægge 
en  familieaften  sammen  med  dem  på  en 
anden  aften  end  mandag,  eller  være  sam- 
men med  dem  på  en  anden  måde  -  der  er  så 
mange  muligheder.  Og  når  disse  menne- 
sker viser  interesse,  så  arranger  det  sådan 
gennem  jeres  wards-  eller  grensleder,  at  de 
og  missionærerne  inviteres  ind  i  jeres  hjem 
for  at  høre  budskabet  om  genoprettelsen. 


Hvis  I  følger  denne  enkle  procedure,  vil  I 
bringe  et  antal  gode  familier  ind  i  Kirken«. 

Jeg  tror,  at  tiden  nu  er  inde.  Ja,  at  den 
hele  tiden  har  været  det,  til  at  sige  som 
Nephi  siger  det  i  1 .  Nephi  3:7,  »Jeg  vil  gå  og 
gøre  det,  som  Herren  har  befalet,  thi  jeg 
ved,  at  Herren  ikke  givermenneskene  no- 
gen befaling,  uden  at  han  åbner  en  udvej 
for  dem,  så  de  kan  udføre  det,  som  han 
befaler  dem«. 

Og  Herren  vil  åbne  en  udvej  for  hver 
enkelt,  om  vi  kun  først  gør  alt,  hvad  vi  selv 
kan.  Det  er  op  til  os,  at  Herrens  ord  skal  gå 
i  opfyldelse. 

Johan  S.  Koch 
Første  rådgiver 


Referat  af  stavskonferencen  i  Århus 
lørdag-søndag  den  7.-8.  juni  1980 


Lørdag: 

Kl.  9.30-1 1.00:  Fireside  for  de  unge  fra  14 
til  26  år. 

Stavspræsident  Knud  B.  Andersen  talte 
om  vigtigheden  af  at  tage  på  mission,  om 
ikke  altid  at  gøre  det,  man  har  lyst  til,  men 
vurdere  hvad  der  er  godt  for  en,  om  ikke  at 
lade  følelserne  løbe  af  med  sig,  men  have 
tålmodighed. 

Ældste  Theodore  M.  Burton  talte  om 
vigtigheden  af  at  fuldføre  en  mission.  En 
ung  missionær  fik  sine  forældre  i  kirken 
ikke  ved  at  prædike  for  dem,  men  ved  at 
udtrykke  sin  kærlighed  til  dem  og  være  et 
godt  eksempel.  Ældste  Burton  talte  end- 
videre om  det  rette  forhold  mellem  mand 
og  kvinde. 

(Til  stede:  90). 

Kl.  1 1. 10-12.30:  Afslutning  for  Institut  Syd 
med  uddeling  af  diplomer. 

Kl.  13.00-17.00:  Sportsarrangementer  for 
de  unge  fra  14-26  år. 


Kl.  16.00-18.00:  Ledérskabsmøde  for  præ- 
stedømmet. 
(Til  stede:  80). 

Ældste  Th.  Burton  talte  udfra  emnet 
»Alt  er  muligt,  hvis  vi  vil  tro«.  Han  talte  om 
præstedømmets  pligter,  om  vigtigheden  af 
hjemmelærearbejdet,  og  hvordan  det  ud- 
føres mest  effektivt. 

Kl.  19.00-21.00:  Konferencens  aftenmøde. 
Emne:  »Hjemmet  og  hjemmets  betydning 
for  os«. 

Århus  grenskor  sang  »O  den  skønne 
vej«. 

Karl  Ove  Ilskov  talte  om  at  styrke 
hjemmet  ved  efterlevelse  af  evangeliet. 
Undlad  aldrig  at  undervise  dit  barn.  Fortæl 
dem,  at  det  er  noget  positivt  at  fejle,  så  vi 
kan  lære  af  fejlene.  At  styrke  familien  er 
mange  ting  bl.a.  at  leve  i  et  harmonisk 
parforhold,  at  efterleve  visdomsordet,  at 
fjerne  det,  der  er  negativt  og  nedbrydende 
for  én. 


3 


Jette  Lauritsen  talte  om  hjemmet  som 
den  største  og  vigtigste  læreplads.  Vi  må 
beskytte  vore  hjem  mod  den  ondes  angreb, 
holde  åndelig  hovedrengøring  og  jage  det 
onde  væk,  før  det  bliver  en  ødelæggende 
flamme.  Advarsel  mod  den  moderne  mu- 
siks dårlige  tekster.  Den  onde  triumferer, 
hvis  vi  synger  med  på  dårlige  tekster.  Hvis 
vi  går  i  stå,  går  vi  tilbage. 

Kim  Rosenkilde  talte  om  »Hvordan  min 
familie  og  hjemmet  har  været  med  til  at 
styrke  mit  vidnesbyrd«.  Om  sang,  musik, 
bøn  og  sammenhold.  Om  vigtigheden  af  at 
deltage  i  kirkens  programmer.  Hjemmet  er 
det  mest  effektive  sted  til  belæring  af  rette 
principper. 

Billedbåndet  »Familien  og  hjemmet« 
blev  vist. 

Ældste  Th.  Burton  talte  om  hjemmet 
som  kirkens  grundpille.  Fire  forskellige 
betydninger  af  ordet  »kærlighed«.  Lyt  til 
børnene,  når  de  ønsker  at  tale  med  jer.  Hvis 
I  ønsker  at  have  succes  i  jeres  hjem,  så  sig  til 
jeres  hustru:  »jeg  elsker  dig«.  Vær  opmærk- 
som, hjælpsom,  galant.  Forældre,  påskøn 
jeres  børn  i  stedet  for  at  være  kritiske. 
Fortæl  dem,  at  I  elsker  dem  og  er  stolte  af 
dem.  Børn,  hjælp  til  uden  I  bliver  bedt  om 
det.  Sig  og  vis,  at  I  elsker  hverandre. 

(Til  stede  ved  dette  møde  ca.  350). 

Alle  lørdagens  møder  blev  holdt  i  kirke- 
bygningen, Langenæs  alle. 
Kl.  21.00-23.00  var  der  dans  for  de  unge. 
Om  søndagen  holdtes  alle  møder  i  Mølle- 
vang Skolen. 

Kl.  9.05-10.30:  Missionærmøde,  hvor  æld- 
ste Th.  Burton  talte. 

Vi  er  alle  missionærer.  Gud  har  udvalgt 
os  til  at  fortælle  evangeliet  til  andre.  M-M 
programmet:  bliv  venner  med  folk,  men 
præk  ikke  for  dem.  Tag  dem  med  til 
aktiviteter,  hvis  de  har  lyst,  men  pres  ikke 
på.  Bliv  ved  at  være  venner  med  dem. 

(Til  stede:  192). 

Kl.  11.00-13.00:  Konferencens  hovedmø- 
de. 

Efter  opretholdelse  af  kirkens  general- 


autoriteter og  stavens  funktionærer  aflø- 
stes forskellige  brødre  og  søstre.  Derefter 
skete  den  historiske  begivenhed,  at  der 
oprettedes  det  første  kvorum  af  halv- 
fjerdser i  staven.  10  brødre  blev  opretholdt 
som  halvfjerdser,  og  halvfjerdsernes  præsi- 
dentskab blev  disse  7  brødre: 

1  Peter  Foss,  Odense, 
stavens  missionspræsident 

2  Robert  Nielsen,  Odense 

3  Poul  Erik  Buur,  Esbjerg 

4  Holger  Klausen,  Fredericia 

5  Benny  Kristensen,  Ålborg 

6  Rasmus  Jensen,  Randers 

7  Bent  Sørensen,  Fredericia. 

Desuden  blev  der  opretholdt  3  nye 
ældster. 

Staven  har  nu  7  fuldtidsmissionærer  og 
15  stavsmissionærer. 

Koret  sang:  »Lad  ej  dit  hjerte  tvivle«. 

Knud  B.  Andersen  talte  om  ikke  at 
dømme  hinanden  efter  ordene  alene.  Kir- 
kens hensigt  er  at  gøre  os  mere  åndelige,  så 
vi  kan  forstå  skriftens  ord.  Om  at  holde 
sabbatsloven.  Vi  bryder  sabbatsbudet  ved 
ikke  at  gøre  noget.  Vi  skal  have  konstruk- 
tive tanker  og  handlinger.  Vi  skal  plan- 
lægge søndagen,  ikke  bare  »slå  tiden  ihjel«. 

Niels  Ove  Andersen:  L.&P.  1 : 16  er  Guds 
mening  om  menneskene  i  år  1 83 1 .  Hvordan 
er  det  i  dag?  Hvis  du  blev  arresteret  for  at 
være  kristen,  ville  der  da  være  beviser  nok 
imod  dig?  Om  trygheden  ved  som  barn  at 
have  sin  lille  hånd  i  sin  fars  store  hånd,  jvnf. 
L.&P  112:10. 

Missionspræsident  Richard  C.  Jensen 
talte  om  at  studere  hver  dag  for  at  få  større 
kundskab.  Vi  skal  anvende  skriften  på  os 
selv.  Vi  skal  ikke  knurre,  men  villigt  gøre 
det,  Gud  befaler.  Jvnf.  1.  Nephi  3:5  ff. 

Bernd  J.  Larsen:  Mange  ting  kan  gøre  os 
deprimeret,  men  trods  alt  er  denne  verden 
et  dejligt  sted  at  være.  Oprettelsen  af 
halvfjerdsernes  kvorum  er  noget  historisk 
for  Århus  stav.  Udtrykte  taknemlighed  for 
en  jordisk  far  og  en  himmelsk  Fader. 

Ældste  Th.  Bur  ton:  Dåben  er  et  vigtigt 

princip.  Om  at  være  hyrde  for  fårene,  jvnf. 
Johs  10:1-7.  Dåben  er  en  fødselsproces.  Vi 
omgives  af  vand,  får  næring  gennem  Jesu 
blod  og  levendegøres  ved  Ånden. 


Koret  sang:  »Mester,  se,  uvejret  true«. 
(Til  stede:  637). 

Ebbe  Rosenkilde 


En  vidunderlig  congolesers  omvendelse 


Den  7.  april  1979  blev  Cathe  Camara 
Haoruna  døbt  som  medlem  af  Jesu  Kristi 
Kirke  af  Sidste  Dages  Hellige.  Søndag  den 
il.  maj  1980,  et  år  senere,  holdt  ældste 
Cathe  sin  afskedstale  og  rejste  den  samme 
aften  til  Frankrig  for  at  arbejde  som 
missionær  i  Frankrig  Toulouse  Missionen. 

Dette  lyder  alt  sammen  som  en  helt 
almindelig  omvendelse,  medlemskab  og 
missionærkaldelse,  men  der  er  nogle  inter- 
essante sider  af  denne  særlige  historie. 

Ældste  Cathe  er  24  år  gammel  og 
stammer  fra  Congo  i  Afrika.  Han  er 
sandsynligvis  en  af  de  første  congolesere, 
der  er  blevet  ordineret  til  ældste  og  har 
modtaget  en  missionærkaldelse  -  han  er  i 
hvert  fald  den  første  i  Skandinavien! 
Ældste  Cathe  taler  flere  sprog,  bl.a.  rus- 
sisk, fransk,  engelsk,  dansk  og  så  naturlig- 
vis sit  congolesiske  modersmål.  Eftersom 
hans  danske  er  noget  begrænset,  gav  han 
sin  afskedstale  på  fransk,  som  så  blev 
oversat  til  dansk.  Efter  hans  tale  rejste  alle 
de  danske  hellige,  som  var  til  stede  i  den 
fyldte  kirkesal,  sig  op  og  sang:  »Gud  vær' 
med  dig  til  vi  ses  igen«. 

Ældste  Cathe  har  boet  det  meste  af  sit  liv 
i  Congo,  Afrika.  Efter  sin  fars  død  og  efter 
han  havde  fået  den  højest  mulige,  lokale 
uddannelse,  var  ældste  Cathe  indstillet  på 
at  opnå  en  højere  uddannelse  i  teknologi  og 
ansøgte  om  et  pas  til  Rusland,  hvor  han  fik 
plads  på  en  højere  læreanstalt.  Efter  at 
have  boet  fem  år  i  Rusland  og  fuldendt  sine 
studier,  rejste  han  til  Frankrig,  hvor  hans 
mor  og  søster  boede  på  det  tidspunkt.  Det 
var  dér,  ældste  Cathe  hørte  om  Mormon- 
kirken for  første  gang.  Kort  tid  derefter 


besøgte  han  i  København  en  congolesisk 
ven,  som  arrangerede  et  møde  med  mor- 
monmissionærerne. 

Han  blev  begejstret  over  deres  iver  og 
over  den  ånd,  de  havde.  Efter  at  have 
modtaget  lektierne  på  engelsk  og  læst 
Mormons  Bog  og  forskellige  traktater  på 
fransk  fik  ældste  Cathe  et  vidnesbyrd  om 
Joseph  Smith  og  om  gengivelsen  af  Jesu 
Kristi  evangelium. 

Sammen  med  dette  vidnesbyrd  kom 
ønsket  om  at  udføre  en  mission  og  fortælle 
andre  om  dette  store  budskab.  Han  hå- 
bede, at  han  kunne  få  lov  til  at  undervise  sit 
eget  folk  på  deres  eget  sprog  og  han  satte 
sig  det  mål,  at  han  i  løbet  af  1  år  kunne 
modtage  præstedømmet  og  en  missionær- 
kaldelse. 

Da  kaldelsen  kom  til  Frankrig  Toulouse 
Missionen,  blev  han  glad,  men  det  lod  jo 
ikke  til,  at  han  ville  komme  i  forbindelse 
med  mange  congolesere.  En  opringning  til 
missionspræsidenten  i  Frankrig  afslørede 
dog,  at  der  er  mange  cogolesiske  stude- 
rende i  det  område,  og  at  ældste  Cathe 
derfor  utvivlsomt  ville  blive  et  instrument  i 
undervisningen  af  hans  landsmænd,  som 
derefter  kan  bringe  budskabet  med  sig  til 
Congo!  Hvilken  stor  velsignelse  i  ældste 
Cathes  liv! 

Ældste  Cathe  siger  selv:  »Jeg  er  kaldet  til 
at  prædike  evangeliet  for  folk,  som  bor  i 
Frankrig.  Jeg  ved,  at  kaldet  kom  fra 
Herren  og  at  præsident  Kimball  er  en  sand 
profet.  Hvis  Herren  ønsker,  at  jeg  skal  rejse 
til  Congo  en  dag,  så  vil  jeg  rejse,  uanset 
hvilken  måde  han  benytter  til  at  fortælle 
mig  det.  Jeg  ved,  at  Herren  elsker  mig,  og 

han  har  svaret  mine  bønner.  Jeg  håber,  han 
vil  lede  mig  til  dem,  som  venter  på  at  høre 
om  evangeliet.« 

Der  er  kun  relativt  få  farvede  mennesker 
i  Danmark,  og  derfor  tilhører  ældste  Cathe 
en  minoritetsgruppe,  men  han  er  en  ganske 
særlig  ånd,  fin  og  ren,  som  Herren  har 
forberedt  til  disse  sidste  dage,  hvor  evan- 
geliet skal  bringes  til  alle  folkeslag  på 
jorden.  Congoleserne  er  nu  repræsenterede 
af  en  storslået  og  vidunderlig  ung  mand, 
som  meget  vel  kan  være  en  nøgle  til  at  åbne 


døren  til  Congo  med. 

Vi  opmuntrer  indtrængende  ethvert 
medlem  af  kirken  til  at  hjælpe  os  med  at 
finde  andre  mennesker  som  ældste  Cathe, 
som  vil  være  værdige  til  at  modtage 
evangeliet  og  bringe  det  til  såvel  de  fire 
hjørner  af  Danmark  som  til  de  fire  verdens- 
hjørner. 

Måtte  vi  alle  tælles  blandt  de  værdige! 

Richard  C.  Jensen 
Missionspræsident 


Nye  missionærer  fra  København  stav 

Den  29.  april  d.å.  rejste  ældste  Bent  Erik  Leit  fra  København  3.  ward  til  England  South 
Missionen. 

Dansk  film-hilsen  til  præsident  Kimball 


Da  præsident  Spencer  W.  Kimball  fyldte 
85  år,  fejredes  han  bl.a.  med  en  fødsels- 
dagsfilm,  der  var  stykket  sammen  af  1- 
minuts  film  fra  alverdens  lande.  Filmen 
vistes  ved  en  fødselsdagsfest  i  Tabernaklet. 

Et  dansk  ægtepar,  der  overværede  begi- 
venheden, fortæller,  at  det  danske  indslag 
var  det,  der  gjorde  stærkest  indtryk  på  de 
7000  mennesker,  der  fyldte  Tabernaklet: 
man  zoomede  ind  på  Den  lille  Havfrue  i 


Københavns  havn  og  derfra  til  en  lille 
familie  (familien  Per  Meilsø,  Københavns 
3.  ward),  hvis  yngste  pige  holdt  en  lille  tale 
på  engelsk  og  til  slut  rakte  en  rød /hvid 
buket  ind  i  kameraet. 

Det  danske  indslag  var  produceret  af 
Laterna  Film  efter  idé  og  manuskript  af 
Jørgen  W.  Schmidt. 

JWS 


Nyt  om  templer 

Bygningen  af  templerne  i  Tokyo  og  Seattle 
er  nu  så  vidt  fremskreden,  at  datoerne  for 
indvielserne  er  fastsatte. 

I  Tokyo  vil  der  blive  holdt  åbent  hus  for 
offentligheden  fra  den  1 6.  september  til  den 
18.  oktober  d.å.  med  gentagne  sessioner 
den  28.  og  29.  oktober.  Som  præsidentpar 
er  kaldet  Dwayne  og  Peggy  Andersen. 

I  Seattle  vil  der  blive  holdt  åbent  hus  fra 
den  7.  oktober  til  den  8.  november  d.å. 
Indvielsen  sker  den  17.  november  og  ses- 
sionerne gentages  fra  den  18.  til  den  21. 
november.  Som  præsidentpar  er  kaldet  F. 
Arthur  og  søster  Kay. 

Bygningen  af  Jordan  River  templet  i  South 
Jordan,  Utah,  skrider  planmæssigt  frem. 


Templet  påbegyndtes  den  9.  juni  1979,  og 
man  er  nu  nået  til  anden  etage.  Det 
forventes,  at  alt  det  ydre  bygningsarbejde 
er  færdigt  ved  slutningen  af  dette  år,  hvor- 
efter man  kan  begynde  på  det  indvendige, 
så  templet  kan  indvies  i  midten  af  1981. 

Templet  i  St.  George,  Utah,  var  i  et  døgn  i 
april  d.å.  åbent  for  sessioner  i  alle  24  timer. 

Dette  skete  for  at  mindes  103  års  dagen 
for  templets  indvielse  den  6.  april  1877  og 
også  for  at  fejre  kirkens  150  års  fødselsdag. 

Sessionerne  begyndte  ved  midnat,  og  da 
man  nåede  til  næste  midnat,  var  der  afholdt 
42  sessioner,  og  der  var  udført  4.700 
endowments. 

(Fra  Church  News) 


150  års  jubilæumsbal 


Den  9.  maj  fejrede  Århus  stav  kirkens  150- 
års  jubilæum  ved  en  stor  festaften  i 
Rundhøjhallen  i  Århus. 

Fra  alle  stavens  ward  og  grene  var  mødt, 
omkring  300  mennesker  i  jubilæumshumør 
og  i  alle  mulige  slags  festklædninger. 

Klokken  19.00  gjordes  klar  til  indmarch, 
og  kl.  19.20  marcheredes  ind  i  salen,  og 
efter  opstillingen  dansedes  en  formations- 
dans  til  tonerne  af  »menuetten  fra  Elver- 
høj«. 


Derefter  spilledes  »Kong  Christian«,  og 
værtsparret  Inge  Karin  og  Karl  Ove  Ilskov 
bød  på  en  festlig  måde  forsamlingen 
velkommen  og  gav  oplysninger  om  afte- 
nens forløb. 

Biskop  Palle  Blønd  fra  Fredericia  åb- 
nede med  bøn  og  der  blev  spillet  op  til  den 
første  times  dans,  hvor  Leif  Klitgaard  og 
Palle  Knudsen  vendte  plader. 

Efter  1  times  dans  fremførtes  1.  afdeling 
af  underholdningen,  der  bestod  af:  prolog 

ved  Ebbe  Rosenkilde,  danseopvisning  med 
Ålborg  ward  floor  show,  trompetsolo  ved 
Carl  Johan  Grabe  akkompagneret  af  Ka- 
ren Bidstrup,  danseopvisning  ved  Aarhus 
grens  jazzballet  og  til  sidst  sang  og  spillede 
Palle  Hatting  for  os. 

Der  var  nu  en  halv  times  dans,  hvor 
Bjarne  Østergaard  var  pladevender,  og 
derefter  fremførtes  2.  afdeling  af  under- 
holdningen: Først  en  sketch  ved  Bjarne 
Østergaard  og  Leif  Klitgaard,  derefter 
mødte  vi  igen  de  friske  piger  fra  Århus  og 
Ålborg  med  jazzballet  og  floor  show. 
Trompetsolo  med  klaverakkompagnement 
ved  Carl  Johan  Grabe  og  Karen  Bidstrup. 
Underholdningen  sluttede  af  med  et  stort 
trylleshow  ved  Leif  Petersen  fra  Ålborg. 

Der  sluttedes  af  med  tre  gange  en  halv 
times  dans,  hvor  Bodil  Arndt,  Palle  Knud- 
sen og  Leif  Klitgaard  var  pladevendere  en 
halv  time  hver. 

I  aftenens  løb  blev  der  under  dansen 
serveret  forskellige  retter.  Første  gang 


kunne  vælges  mellem  3  slags  smørrebrød: 
»Stjerneskud«,  kyllingesalat  og  »land- 
gangsbrød«. Næste  gang  serveredes  islag- 
kage, og  sidste  gang  varm  suppe  med  flutes. 
Det  var  pedellen  Per  Sørensen,  der  stod  for 
serveringen. 

Ved  midnatstid  sluttedes  af  med  at  alle 
sang  »Altid  frejdig  når  du  går«.  Grens- 
præsidenten  fra  Århus  Jørn  Holm  Bendt- 
sen holdt  bøn,  og  til  allersidst  lød  de 
smukke  toner  af  »Natten  er  så  stille«  på 
trompet.  En  dejlig  festaften  var  slut. 

Forud  for  festen  var  gået  et  stort 
forberedende  arbejde  af  disse  søskende: 

Grete  Jensen  (komponering  af  mad), 
Etta  Vesting  (plakatfremst.). 

Niels  Erik  Ilskov  (den  dekorative  ud- 
smykning). 

Palle  Knudsen  (teknik  og  lys). 

Jette  og  Leif  Klitgaard  (indøvelse  af 
danse). 

Ebbe  Rosenkilde 

Carl  Johan  Grabe  og  Karen  Bidstrup 
underholder. 


Olga  og  Wiggo  Grandt  Nielsen  fra  Odense 
ward  i  festlige  egnsdragter. 


Palle  Hatting  underholder  med  sang. 


Sabine  og  Erik  Bo  Jacobsen  i  dragter  fra  et 
bondebryllup. 

Sådan  ser  der  ud  i  Københavns  2.  ward . . . 


Adresse:  Københavns  2.  ward,  Kretavej  37,  2300  København  S,  tlf.  01  -  55  89  22. 

Biskop:  Richard  Andersen,  Alkmaar  Allé  52,  2791  Dragør,  tlf.  01  -  53  61  69. 

Mødetider:  Søndag  kl.  10.00  -  13.00. 
Kl.  10.00  -  nadvermøde 
Kl.  1 1.20  -  søndagsskole 
Kl.  12.10  -  organisations-  og  kvorumsmøder 

2.  wards  udflugt  til  oldtidsbyen  Lejre 


Wardsudflugten  til  Lejre  for  2.  ward  i 
København,  som  traditionelt  fandt  sted 
Kristi  Himmelfartsdag,  den  15.  maj  1980, 
begyndte  usædvanligt,  idet  den  turistbus, 
der  var  bestilt  til  52  personer,  viste  sig  at 
være  en  udrangeret  HT  bus  til  højst  46 
passagerer.  Dette  blev  dog  klaret  ved,  at 
man  i  åbningsprogrammet  sang  mange  af 
vore  dejlige  nationale  sange,  medens  bi- 
skop Richard  Andersen  resolut  skaffede  en 
ny  turistbus  i  løbet  af  en  '/2  time. 

Med  en  times  forsinkelse  gik  det  så  af 
sted  med  Lejre  som  første  stop. 

På  vejen  ud  delte  arrangøren,  br.  Finn 

På  vejen  uddelte  arrangøren,  br.  Finn  D. 
Larsen,  information  vedrørende  Lejre 
samt  gjorde  opmærksom  på  værdien  i  at 
forstå,  hvordan  man  kan  klare  sig  selv  uden 
hjælp  fra  et  industrisamfund. 

Lejre  var  både  større  og  mere  interes- 
sant, end  mange  havde  forventet,  med  sten- 
alder, jernalder  og  bondekultur  fra  det  19. 
århundrede  repræsenteret. 


Det  var  især  meget  interessant  at  se  sten- 
alderbopladsen og  jernalderbyen,  idet  alt 
var  lavet  med  primitive  redskaber,  og 
alligevel  så  det  beboeligt  og  indbydende  ud. 

Fra  Lejre  gik  turen  kl.  14.00  videre  til 
Selsø  herregårdsmuseum  og  herfra  videre 
til  Jægerspris  slot. 

Her  delte  vi  os  i  to  grupper.  En,  der  gik 
på  slottet,  og  én,  der  legede  og  spillede 
bold.  De,  der  hyggede  sig  med  leg,  afholdt 
skeløb,  sækkeløb,  æggekast  og  rundbold. 

Kl.  16.45  gik  det  atter  hjem,  og  kl.  18.00 
stod  vi  på  Kretavej. 

Mens  vi  kørte  fra  sted  til  sted,  sang  både 
gamle  og  unge.  På  et  tidspunkt,  da  de  unge 
»skrålede  i  vilden  sky«,  udtalte  en  søster  til 
arrangøren,  at  netop  dette,  at  høre  og  føle 
de  unges  begejstring,  glæde  og  samvær,  var 
det  bedste  ved  en  wardsudflugt. 

Ja,  er  det  ikke  netop  det  centrale  og 
værdifulde?  Det  var  en  dejlig  udtalelse,  der 
peger  på  styrken  i  den  årlige  udflugt. 

Finn  D.  Larsen 


Oldtidsbyen  i  Lejre. 

Sådan  ser  der  ud  i  Horsens . . . 


Adresse:  Horsens  Gren,  Margrethevej  6,  8700  Horsens. 
Adresse:  Horsens  Gren,  Margrethevej  6,  8700  Horsens. 

Grenspræsident :  Henning  Jensen,  Højmarksvej  10,  Stensballe,  8700  Horsens, 
tlf.  05  -  62  99  15. 

Mødetider:  Søndag  kl.  9.00  -  12.00. 

Kl.  9.00  -  organisations-  og  kvorumsmøder 

Kl.  10.00  -  søndagsskole 

Kl.  10.50  -  nadvermøde. 

Der  sker  noget  i  Horsens  gren 


Den  13.  april  kl.  11.15  afholdtes  et  specielt 
nadvermøde  i  Horsens  gren  i  anledning  af 
kirkens  150  års  fødselsdag.  Grenspræsi- 
denten  Henning  Jensen  havde  udarbejdet 
et  særligt  program,  hvor  forskellige  unge 
repræsenterede  Joseph  Smith  som  14  årig, 
17  årig  og  22  årig.  Karin  Pedersen,  en  af 
grenens  pionerer,  fortalte  om  Horsens 
grens  historie  og  Henning  Jensen  sluttede 
med  vidnesbyrd  om  at  den  levende  profet  i 
dag  giver  guddommelig  vejledning. 

Efter  nadvermødet  serveredes  middag 
for  de  tilstedeværende,  ca.  50,  praktisk 
arrangeret  af  Hjælpeforeningen.  Derefter 
vistes  en  film  om  Joseph  Smiths  første 
åbenbaring. 

Sammenkomsten  sluttede  kl.  ca.  14.30 
hvorefter  mange  søskende  gik  på  kirkegår- 
den og  lagde  blomster  på  afdøde  søskendes 
grave. 


Den  26.  april  fyldte  søskende  fra  Hor- 
sens gren  en  bus,  og  for  en  pris  af  1  kr.  pro 
person  drog  man  på  indkøbstur  til  Flens- 
borg, 

Fredag  den  30.  maj  kl.  20.00  samledes  ca. 
40  unge  fra  Århus,  Fredericia  og  Horsens 
GUF  og  EV  i  kirkebygningen  i  Horsens. 

Efter  velkomst  ved  grenspræsident  Hen- 
ning Jensen  og  bøn,  vendte  Kim  Rosen- 
kilde plader,  og  i  den  festligt  pyntede  sal 
blev  der  danset  til  over  midnat,  afbrudt  af 
små  overraskelser  som  ballondans,  koste- 
dans, appelsin-på-pande  konkurrence  og 
kåring  af  Mr.  Horsens,  der  blev  grenspræ- 
sident Henning  Jensen. 

Grete  Jensen  solgte  forfriskninger  (soda- 
vand, kager,  is,  pølser  med  brød).  Lidt  over 
midnat  sluttede  festen. 

ER 


Musikaften  i  Københavns  4.  ward 


De  omkring  180  tilstedeværende  havde  en 
dejlig  aften,  da  de  lørdag  den  31.  maj  1980 
deltog  i  en  musikaften,  som  Københavns  4. 
ward  havde  arrangeret,  og  som  blev  af- 
holdt under  præsidium  af  biskoprådet. 

Programmet  bestod  af  ikke  mindre  end 
20  punkter,  som  var  en  blanding  af 
optræden  og  fællessange,  og  det  blev 
præsenteret  af  aftenens  konferencier,  sø- 
ster Ruth  Røder. 

De  optrædende  var  hovedsagelig  elever 
af  søster  Sonja  Kristoffersen  og  søster 
Inger  Rasmussen,  og  det  var  dejligt  at 
opleve  de  unge  menneskers  talentfulde 
fremførelse  af  programpunkterne,  som 
spændte  fra  »Fur  Elise«  over  »Hænderne« 
og  »Tema  af  Chopins  Impromtu  Op.  29«  til 
»Aftenklokkerne«.  Det  lover  godt  for  mu- 


siklivet i  Københavnsområdet  i  fremtiden. 

Dog  var  det  ikke  kun  de  unge,  som  viste 
deres  kunnen,  men  også  den  ældre  genera- 
tion samt  4.  wards  kor  var  med  på 
programmet.  Der  skal  ikke  her  nævnes  den 
ene  præstation  frem  for  den  anden,  idet 
enhver  ydede  en  udmærket  indsats  efter 
talent  og  evne. 

For  forsamlingen,  som  ikke  mindre  end 
4  gange  fik  lov  til  at  røre  stemmerne  ved  at 
synge  af  vore  dejlige  fædrelandssange,  fløj 
de  l'/2  time,  som  programmet  varede, 
afsted,  og  det  var  fra  mange  sider,  man 
hørte  bemærkningen:  »Sådan  nogle  af- 
tener skulle  der  være  nogle  flere  af !«  da  vi 
forlod  kirkebygningen  på  Priorvej  og  tog 
hjem  på  denne  dejlige  forårsaften. 

EEV 

Sonja  Kristoffersen  synger  »Hænderne« 
akkompagneret  på  orgel  af  Kirsten  Peter- 
sen, på  violin  af  Egon  Bolvig  og  på  klaver 
af  Karen  Petersen. 


li 

É 

Jørgen  Nielsen  spiller  »Aftenklokkerne«. 

»Alla  Turca«  ved  Annegrete  Petersen  og 
Torben  Valgren  (deres  spillelærer,  Inger 
Rasmussen,  ser  smilende  til). 


Jens  Ole  Frederiksen  på  violin  og  Torben 
Valgren  på  klaver  spiller  »Menuet«. 


Klara  Nielsen  læser  »Mesterens  berøring«. 


Karen  Petersen  og  en  veninde  spiller  en 
duet  på  guitar. 


Jeanet  Aaager  spiller  »Fur  Elise«. 


Lisa  Andersson  synger  »Angel  Lullaby« 
akkompagneret  af  en  veninde. 

Kirkens  100  års  jubilæum  i  1930 

-  fortalt  af  søster  Emmy  Brolyng,  Københavns  3.  ward, 
som  selv  var  til  stede  ved  denne  lejlighed. 


»Det  var  søndag  morgen  den  6.  april  1930. 
Der  var  trængsel  i  Korsgade  på  Nørrebro. 
Så  tidligt  på  formiddagen  som  kl.  10.00 
trængte  folk  på  for  at  komme  ind  ad  gitter- 
porten i  nr.  11  (over  gården),  hvor  Mor- 
monerne havde  deres  kirke.  Hvad  mon  der 
var  på  færde?  Hver  søndag  morgen  var  der 
søndagsskole,  men  denne  morgen  var  der 
mange  flere  folk,  end  der  plejede  at 
komme.  Alle  var  pyntede  i  deres  nye 
forårstøj,  og  glade  var  vi  og  smilede  til 
hinanden.  Nogle  kom  alene,  andre  i  flok. 
Medlemmer  og  besøgende  blandede  sig 
med  hinanden. 

Jo,  anledningen  var,  at  Mormonerne 
fejrede  100  års  mindedag  for  oprettelsen  af 
Jesu  Kristi  Kirke  af  Sidste  Dages  Hellige 


den  6.  april  1830.  Det  skete  i  den  lille  by 
Fayette,  Seneca  County,  New  York. 

Det  var  i  virkeligheden  en  af  de  største 
begivenheder,  der  var  sket  i  det  sidste 
århundrede.  At  himlen  blev  åbnet,  fordi  en 
ung  dreng,  Joseph  Smith,  bad  til  sin 
himmelske  fader  om  visdom,  og  at  han  fik 
svar.  Det  var  tidernes  fyldes  uddeling,  der 
blev  indledt  den  dag. 

Derfor  blev  den  fejret  over  hele  verden, 
hvor  der  fandtes  en  gren  af  kirken,  og 
således  også  her  i  København,  i  Korsgade. 
Vi  havde  set  hen  til  den  dag  i  måneder  og 
havde  prøvet  på  at  gøre  den  så  festlig  som 
muligt.  Vi  unge  i  koret  havde  øvet  sange, 
duetter,  kvartetter  og  musiknumre,  der 
passede  til  lejligheden,  og  i  GUF  var  der 

Korsgade  1929,  sangkoret. 


skuespil  og  sketches. 

Vores  gode  og  dygtige  missionspræsi- 
dent,  Holger  M.  Larsen,  gav  os  mange  tips 
og  gode  råd,  der  kunne  hjælpe  os  i  gang,  og 
vi  gik  til  opgaven  med  liv  og  lyst. 

Vi  havde  ikke  de  muligheder  den  gang, 
som  de  unge  har  i  dag  med  denne  store 
aktivitetssal  med  scene  (på  Maglegårds 
Allé).  I  kirkebygningen  var  der  én  stor  sal, 
der  kunne  rumme  ca.  400  mennesker  og  en 
lille  sal  til  60-70  personer  samt  beboelse  og 
kontorer  for  missionspræsidenten  og  nogle 
ældster.  Der  fandtes  ikke  ét  eneste  klasse- 
værelse, men  vi  måtte  benytte  de  private 
værelser,  og  selvfølgelig  kunne  man  ikke 
have  de  mange  klasser  og  aktiviteter,  vi  har 
i  dag. 

Men  det  lysnede  forude,  en  ny  kirke- 
bygning var  under  opførelse  i  Borups  Allé 
(Priorvej).  Den  skulle  have  været  færdig 
efter  festlighederne  ved  hundredårsdagen, 
men  den  blev  først  indviet  den  14.  juni 
1931. 


Denne  specielle  søndag  morgen  var  den 
store  sal  fyldt  til  trængsel,  og  det  var  den 
igen  til  aftenmødet  kl.  19.00.  Emnet  for 
talerne  var:  »Herren  har  igen  talt  til 
jorden«.  Mange  gode  og  inspirerende  taler 
blev  holdt  af  ældsterne  og  missionspræ- 
sidenten. Ind  imellem  talerne  sang  koret, 
og  de  forskellige  musiknumre  og  soloer 
blev  udført.  En  af  korets  sange  hed :  »Hører 
I  stammer  og  slægter  på  jord«,  og  i  koret 
lyder  det:  »Engle  fra  Himlen  har  bragt  os 
Herrens  hellige  pagt.  Gør  det  bekendt  over 
land  og  i  by.  Herren  har  talt  påny«. 

Dagen  efter,  om  mandagen,  var  der  en 
banquet  for  kirkens  medlemmer  bestående 
af  Danmarks  nationalret,  flæskesteg  med 
rødkål  og  dessert.  Hjælpeforeningens  sø- 
stre stod  for  madlavningen,  men  noget  helt 
nyt  var,  at  det  var  brødrene,  der  serverede 
maden.  Senere  på  aftenen  var  der  under- 
holdning med  de  arrangementer,  vi  havde 
øvet  os  på,  og  alle  morede  sig. 

Da  vi  sluttede  festen,  var  det  lidt  vemo- 

digt  at  sige  farvel  til  et  hus,  hvor  vi  havde 
haft  så  mange  dejlige  oplevelser  fra  vi  var 
børn.  Vi  havde  set  og  hørt  mange  apostle 
og  andre  generalautoriteter.  Vi  så  fremad 
til  de  næste  50  år,  og  de  er  nu  gået. 

Og  nu  står  jeg  her,  mine  forældre  er 
døde,  de  var  også  medlemmer,  ligeledes 
min  bedstemor  og  mange  med  dem.  Mine 


tre  brødre  med  deres  familier  er  rejst  til 
Utah  med  hundredvis  af  søskende,  som 
lever  trofast  i  kirken  derovre. 

Tiden  går  videre  til  de  næste  50  år,  hvor 
jeg  håber,  at  mange  af  jer,  som  sidder  her  i 
aften,  vil  kunne  fejre  200  års  dagen  i  2030.« 

Emmy  Brolyng 


Jeg  har  hørt . . . 


A  Grand  Night  for  Singing 

med  Tabernakelkoret,  Columbia  symfoni- 
orkester og  solisten  barytonsangeren  Sher- 
rill  Milnes. 

Kender  du  melodien  Seventy  Six  Trom- 
bones? Hvis  du  gør,  så  skynd  dig  og  køb 
denne  plade  og  lyt  til  en  skøn  udførelse  af 
melodien.  Hvis  du  ikke  kender  den,  så  har 
du  en  oplevelse  til  gode,  for  denne  plade 
skal  du  købe! 

Det  er  en  glæde  at  høre  Tabernakel- 
koret synge  operettemelodier  som  de  gør 
det  her.  Der  er  en  friskhed  over  dem,  en 
sangglæde  som  virker  smittende.  Der  er 
selvfølgelig  andre  ting  på  denne  plade  end 
de  76  tromboner,  men  de  er  alle  værd  at 
lytte  til  og  glæde  sig  over.  I  tilgift  får  man 
en  af  Metropolitanoperaens  ledende  san- 
gere at  høre,  nemlig  Sherrild  Milnes  som 
synger  baryton,  en  mellemting  mellem  bas 
og  tenor. 

Blot  bryder  jeg  mig  ikke  så  meget  om  den 
lidt  hule  klang,  og  en  gang  imellem  lyder 
det  som  om  han  ikke  formår  at  få  tonen  ud 
over  tænderne,  det  er  vist  den  amerikanske 
måde  at  synge  på.  Den  italienske  for 
eksempel  er  med  lidt  mere  smæld. 

Bortset  fra  denne  lille  indvending  er  det 
absolut  en  plade  der  skal  findes  i  dit 
pladearkiv.  Spil  den  for  dine  venner  der 
ikke  kender  Tabernakelkoret  endnu,  og  de 
vil  bede  om  mere.  En  god  plade. 

JL 


Solstrejf  med  Palle  Hatting 

En  drøm  bliver  til  virkelighed,  for  i  mange 
år  har  Palle  Hatting  drømt  om  at  udgive  en 
plade  med  sine  egne  melodier  og  tekster  - 
og  her  er  den.  Alle  som  har  overværet 
musicalen  »Solstrejf«  vil  nikke  genken- 
dende til  de  fleste  af  denne  plades  numre, 
men  at  man  kender  numrene  i  forvejen  gør 
ikke  pladen  ringere  -  tværtimod. 

Palles  tekster  er  et  kapitel  for  sig.  De 
virker  meget  filosofiske  og  fortællende. 
»Himlen  er  blå«  indeholder  næsten  et 
dommedagstema,  melodien  er  en  af  de 
mest  originale  fra  »Solstrejf«,  men  teksten 
er  ny  -  for  mig  i  alt  fald,  og  handler  om 
forureningen,  hvordan  luften  du  indånder 
er  gift,  og  sidste  vers  lyder: 

Drik  ej  vand  eller  mælk  fra  en  ko, 
som  spiser  græs  med  gift,  du  kan  tro, 
du  dør,  hvis  du  ikke  passer  på. 
Løft  dit  blik  og  se  dig  omkring 
og  nyd  de  allersidste  ting  på  jord. 

Det  er,  hvad  man  kunne  kalde  for  en  sober 
plade.  Dermed  mener  jeg,  at  den  er  uden  de 
moderne,  hårde  beatrytmer.  Enhver  sidste 
dages  hellig,  som  kan  lide  popmusik,  bør 
anskaffe  sig  denne  plade,  og  det  vil  ikke 
vare  længe,  før  man  synger,  fløjter  eller 
nynner  Palles  melodier.  De  er  iørefaldende 
og  ikke  uden  charme.  Måske  burde  Palle 
næste  gang  lade  nogle  flere  solister  tage  sig 
af  hans  sange.  Det  kunne  være  interessant 
at  høre,  hvordan  andre  ville  tolke  de 
Hattingske  toner.  Køb  den  plade ! 

JL 

